Gramul de aur s-a scumpit marți cu 6,1312 lei (2%), ajungând la o cotație de 312,9021 lei, de la 306,7709 lei, cât anunțase luni Banca Națională a României, înregistrând din nou o valoare record, arată Agerpres.
Metalul prețios a mai fost aproape de cele 2 recorduri succesive în ziua de 4 decembrie 2023, când un gram de aur a fost cotat de către BNR la 303,8212 de lei.
Evoluția internă reflectă trendul internațional. Pe 1 martie s-a atins vârful de 2.086 dolari/uncie, iar analiștii sunt de părere că pragul de 2.100 de dolari va fi atins în curând. Nu lipsesc nici estimările ca în cursul acestui an se poate ajunge chiar la 2.500 de dolari pe uncie, în situația în care confruntările militare majore continuă, iar băncile centrale continuă să țină dobânzile sus de frica inflației.